钦定古今图书集成/明伦汇编/宫闱典/第005卷 > 《洪武宫词十二首》黄省曾
## 钦定古今图书集成/明伦汇编/宫闱典/第005卷 > 《洪武宫词十二首》黄省曾

君王新拱虎龙都，万户千门天上图。不似六朝繁粉
黛，内宫聊选备承呼。

六院沉沉六观傍，西宫紫殿起中央。夫人别与兰闺
贮，尽饰金笼彩壁箱。

鸡鸣天子下床梯，内直红妆两队齐。阊阖虎头门大
启，春星犹带紫宫低。

金铺玉户月流辉，宝座瑶堂映紫衣。圣主观《书》居大
善，三更龙辇未言归。

内花园里动春游，四面参差五石头。玉砌琳阶储碧
水，龙葭吹向小亭留。

君王蚤起视千官，金灶争催具凤餐。红粉珠盘排欲
进，再三擎向手中看。

云檐排比玉妃房，户户俱铺紫木床。圣后从来敦内
治，不教雕镂杂“沉香。”

凿教金井受天光，小小银瓶挂玉床。此是圣人新制
度，诸宫各院尽相当。

清萱到处碧鬖鬖，兴庆宫前色倍含。借问皇家何种
此，太平天子要宜男。

九五飞龙宝殿高，朝回常倚赭黄袍。星祥一过天王
目，午夜披衣不厌劳。

长春门里清明日，上苑兰风花鸟繁。焚却纸钱啼泣
罢，又随龙辇向西园。

金铺日月门将启，诸院争先画翠蛾。高髻纱笼向何
处？六龙床上看皇哥。